Jens Peter Vernersen (S), 2004-02-18:
Når jeg har stillet dette spørgsmål, er det for at få afklaret, hvad der måtte være sket siden medio april 2002, hvor statsministeren på sit pressemøde afviste at foretage de ændringer i aktieavancebeskatningsloven, som kunne have lukket det hul, der nu måske giver en række banker meget, meget store milliardfradrag.
Når jeg ønsker det opklaret, er
det, fordi der var en debat om spørgsmålet i april 2002, og dengang sagde statsministeren på sit pressemøde, at det næsten er umuligt at gøre noget på området på grund af skattestoppet. Men samtidig har vi jo redegørelsen om spørgsmålet, hvor det netop præciseres, at der er en mulighed, og at det er uhensigtsmæssigt, at disse virksomheder kan opnå et skatteteknisk tab.
Det er så det, der sker nu 2 år efter, fordi statsministeren og hans regering ikke udviste rettidig omhu og tog fat om tingene, da spørgsmålet blev rejst i april 2002.
Jeg må sige, at det altså ikke er et spørgsmål om at køre rundt.
Det er et spørgsmål om, at statsministeren ikke har sat sig ind i den redegørelse, der dels indeholder de bestemmelser, som statsministeren omtaler, dels indeholder den bestemmelse, som jeg henviser til: Hvis man foretager disse annulleringer af aktier, får man et rent skatteteknisk tab, og det er ganske uhensigtsmæssigt.
Det er ganske tydeligt beskrevet.
Jeg tror også, at regeringen ved det, for i sit lovkatalog fra oktober 2002 havde den faktisk spørgsmålet med, men den fravalgte at gøre nogen som helst ting ved det.
Der er ikke nogen som helst tvivl om, at det var på grund af skattestoppet, for det spørgsmål, der blev stillet i foråret 2002, var netop, hvorfor man ikke ville gøre noget på området, og både skatteministeren og statsministeren sagde, at det var på grund af skattestoppet, og det er selvfølgelig ikke kun vedrørende en del af emnet.
Det er selvfølgelig vedrørende hele problematikken.
Lad mig først sige, at jeg troede ikke, det var til diskussion, når der ligger et klart svar fra skatteministeren, og statsministeren sagde på pressemødet i april 2002, at det var skattestoppet, der var årsag til, at man lagde en stor, tung dyne over redegørelsen om aktieavancebeskatningen.
Så vil jeg godt gå ind på spørgsmålet om moral.
Det fremgår af Ritzaus telegram fra i går, at statsministeren netop bruger det udtryk og gør det, fordi de virksomheder, man omtaler, rent faktisk enten har en sag kørende ved Landsskatteretten eller efterfølgende har fået godkendt deres fradrag i Statens Ligningsråd. Nu er vi så blevet klar over, at det skyldes, at det skattehul, som man havde ladet stå åbent, ikke er blevet lukket, og jeg synes, at de sager, vi har set, trods alt må give statsministeren noget at tænke på.
Der har jo hver gang været tale om, at der har været mange milliarder med i spillet.
Er det ikke at rette smed for bager, når man siger, at det i øvrigt er de andres skyld, og de har en dårlig moral, når man ikke har passet sit arbejde som regering?
Drejer det sig sådan set ikke om, at man prøver at skyde skylden på nogle andre?
Jeg ved ikke, om det var noget, man brugte i skolegården, dér hvor statsministeren gik i skole.
Var det også noget med at skyde skylden på andre?
Det er i hvert fald det, man gør her i voksenlivet, og det synes jeg er dybt ubehageligt.